與郭舜欽朝請
作者：鄧肅
朝代：宋

paragraphs: 成均冷坐窮吞紙，額叩龍墀濱九死。
背負琴書偶生還，賴有春風滿故里。
故里渺居天一隅，因仍蔓草不堪除。
多謝先生肯遊刃，號令雷霆一掃驅。
舊弊忽消新慶長，老稚相携紛擊壤。
坐使牛蹄一泓中，九萬共摶羊角上。
只恐朝廷急英雄，割雞不用煩屠龍。
政須太山來壓卵，金闕喚回小令公。
陋巷嗟余空四壁，餓死平生無枉尺。
知音今有昌黎公，玉川得卧三竿日。